## Rješenje Ustavnog suda Republike Hrvatske broj: U-IIIA-2930/2002 od 17. listopada 2003.

### NN 179/2003 (12.11.2003.), Rješenje Ustavnog suda Republike Hrvatske broj: U-IIIA-2930/2002 od 17. listopada 2003.

# USTAVNI SUD REPUBLIKE HRVATSKE

2637

Ustavni
sud Republike Hrvatske, u Vijeću trojice za odlu­čivanje o ustavnim tužbama, u
sastavu Milan Vuković, predsjednik Vijeća, te suci Ivan Matija i Jasna Omejec, članovi
Vijeća, rješavajući o ustavnoj tužbi D. V. iz Z., kojeg zastupa B. S.,
odvjetnik iz Z., na sjednici održanoj dana 17. listopada 2003. godine,
jednoglasno je donio

## RJEŠENJE

I.
Ustavna tužba se odbacuje.

II. Ovo
rješenje objavit će se u »Narodnim novinama«.

```
Obrazloženje
```

1. Ustavna tužba podnijeta je temeljem odredbe članka
63. stavka 1. Ustavnog zakona o Ustavnom sudu Republike Hrvatske (»Narodne
novine«, broj 49/02 – pročišćeni tekst, u daljnjem tekstu: Ustavni zakon), a
zbog nedonošenja sudske odluke u razumnom roku.

U ustavnoj tužbi podnositelj navodi da je 14. rujna
1995. godine pred Općinskim sudom u Zagrebu podnio tužbu protiv tuženika »O.
M.« d.d. iz Z. i »C. O.« d.d. iz Z. radi naknade nematerijalne štete koju je
pretrpio u prometnoj nezgodi. Postupak pred Općinskim sudom okončan je
presudom, broj: Pn-6990/95 od 19. travnja 2000. godine, protiv koje je
podnositelj izjavio žalbu 14. srpnja 2000. godine, a tuženik »C. O.« d.d. 7.
srpnja 2000. godine, a o kojima Županijski sud u Zagrebu nije odlučio do podnošenja
ustavne tužbe.

2. Prema odredbi članka 63. stavka 1. Ustavnog
zakona, Ustavni sud će pokrenuti postupak po ustavnoj tužbi i prije no što je
iscrpljen pravni put, u slučaju kad o pravima i obvezama stranke ili o sumnji
ili optužbi zbog kažnjivog djela nije u razumnom roku odlučio sud ili u slučaju
kad se osporenim poje­dinačnim aktom grubo vrijeđaju ustavna prava, a potpuno
je razvidno da bi nepokretanjem ustavnosudskog postupka za podnositelja ustavne
tužbe mogle nastati teške i nepopravljive posljedice.

*Pretpostavke
za postupanje Ustavnog suda prestale su postojati.*

3. Temeljem odredbe članka 25. i članka 69. podstavka
2. Ustavnog zakona, ustavna tužba dostavljena je na očitovanje Županijskom sudu
u Zagrebu.

Županijski sud u Zagrebu, dopisom od 27. srpnja 2003.
godine, izvijestio je Ustavni sud da je u predmetu broj: Pn-6990/95 odlučeno o žalbama
stranaka na sjednici vijeća istog suda, održanoj 18. veljače 2003. godine,
presudom broj: Gž-10059/00, koja je dostavljena u privitku.

4.
Prema odredbi članka 32. Ustavnog zakona, Ustavni sud će rješenjem odbaciti
zahtjev, prijedlog i ustavnu tužbu ako nije nadležan za odlučivanje, ako su
nepravodobni i u drugim slu­čajevima kad ne postoje pretpostavke za odlučivanje
o biti stvari.

Budući
da je Županijski sud u Zagrebu donio presudu u pred­metu broj: Pn-6990/95,
prestale su postojati pretpostavke za odlučivanje o biti stvari povodom ustavne
tužbe, temeljem odred­be članka 63. stavka 1. Ustavnog zakona.

5.
Slijedom navedenog, temeljem odredbe članka 32. Ustavnog zakona, riješeno je
kao pod točkom I. izreke, dok se odluka o objavi (točka II. izreke) temelji na
odredbi članka 29. Ustavnog zakona.

Broj:
U-IIIA-2930/2002
Zagreb, 17. listopada 2003.

USTAVNI SUD REPUBLIKE HRVATSKE

Predsjednik Vijeća
**Milan Vuković,** v. r.

Rješenje, NN 179/2003-2637